Philippus, Dei gratia Aurelianensis episcopus, omnibus presentes litteras inspecturis salutem in Domino. Noverint universi quod Gilebertus, presbiter, ecclesiae Jargoliensis canonicus, in nostra presentia constitutus, recognovit quod Gaufridus, miles et major de Sancto Benedicto, pater ejus, assensu et voluntate abbatis Sancti Benedicti Floriacensis et totius ejusdem loci conventus, feodum Stephani Blandini comparavit et ecclesiae beati Benedicti contulit, ita tamen quod pro feodo illo Gileberto filio suo quinque modios sigali tantum modo in grangia eorum de Braio, singulis annis quamdiu vixerit, solvere tenerentur, et post decessum ejusdem dictos quinque modios ad ecclesiam beati Benedicti quiete et sine aliqua contradictione et reclamatione alicujus reversuros. Ad cujus petitionem cartam istam sigilli nostri munimine fecimus roborari. Actum anno Domini millesimo ducentesimo trigesimo sexto.